અમદાવાદ સિવિલનો પીડિયાટ્રિક વિભાગ હંમેશા ધમધમતો રહેતો હોય છે, પણ છેલ્લા કેટલાક સમયથી આ વિભાગમાં નવા ડૉક્ટર્સની ઓટ આવી છે. જાણકારો કહે છે કે, આ વિભાગ ખૂબ મહેનત માગી લે એવો વિભાગ છે માટે આ વિભાગમાં કોઈ ડૉક્ટર આવવા તૈયાર થતા નથી. એક બીજું કારણ એ પણ છે કે, સિવિલ હોસ્પિટલમાં મહેનતની સામે ડૉક્ટરને વળતર ચૂકવાતુ નથી માટે ડૉક્ટરો આ વિભાગમાં ટકવાનું પસંદ કરતા નથી. આ વિભાગના સિનિયર ડૉક્ટરોની હાલત એવી છે કે, તેમનો અડધો સમય ડૉક્ટર્સને તાલીમ આપવામાં પસાર થઈ જાય છે અને આ ડૉક્ટર ટ્રેનિંગ લઈ પ્રાઈવેટ હોસ્પિટલમાં પ્રેક્ટિસ કરવા પહોંચી જાય છે.